

REPUBLIKA HRVATSKA

 Zadarska županija

 OPĆINA STARIGRAD

 **Općinsko vijeće**

KLASA: 350-03/17-01/02

URBROJ: 2198/09-1-17-1

Starigrad Paklenica, 2. ožujka 2017.

Na temelju članka 86. Zakona o prostornom uređenju (NN 153/2013) i članka 31. Statuta Općine Starigrad  ("Službeni glasnik Zadarske županije" broj 4/13, 7/13 i 11/13), Općinsko vijeće Općine Starigrad na 24. sjednici održanoj 2. ožujka 2017. godine, donijelo je

**ODLUKU**

**o izradi Izmjena i dopuna urbanističkog plana uređenja**

**zone športsko-rekreacijske namjene „KRUŠKOVAC“**

**Članak 1.**

Ovom Odlukom započinje izrada Izmjena i dopuna urbanističkog plana uređenja ZONE ŠPORTSKO-REKREACIJSKE NAMJENE „KRUŠKOVAC“ (Službeni Glasnik Zadarske županije broj 26/10), u daljnjem tekstu – Plan.

**Članak 2.**

Odlukom o izradi utvrđuje se pravna osnova za izradu izmjena i dopuna urbanističkog plana uređenja Zone športsko-rekreacijske namjene „Kruškovac'', razlozi za izradu Plana, obuhvat Plana, sažetu ocjenu stanja u obuhvatu Plana, ciljeve i programska polazišta Plana, popis sektorskih strategija, planova, studija i drugih dokumenata propisanih posebnim zakonima, popis javnopravnih tijela i osoba određenih posebnim propisima koja izdaju zahtjeve za izradu Plana iz područja svog djelokruga, te drugih sudionika korisnika prostora koji trebaju sudjelovati u izradi Plana, planirani rokovi za izradu Plana te izvori financiranja izrade Plana.

**Članak 3.**

**I. PRAVNA OSNOVA**

Pravna osnova za izradu i donošenje izmjena i dopuna Plana sadržana je u Zakonu o prostornom uređenju (NN broj 153/2013).

Za predmetno područje na snazi Urbanistički plan Zone športsko-rekreacijske namjene „Kruškovac'' (Službeni Glasnik Zadarske županije broj 26/10).

**Članak 4.**

**II. RAZLOZI ZA IZRADU IZMJENA I DOPUNA PLANA**

Razlog za izradu izmjena i dopuna UPU Kruškovac je reorganizacija sadržaja i prostora predviđenih za gradnju u skladu sa potrebama izgradnje vanjske/unutarnje penjačke stijene kao dijela sadržaja sportskog kompleksa. Izmjene su razrađene na slijedeći način:

1. U važećem planu postoje 3 površine za gradnju: R1, R2 i R3. U zoni R1 je predviđena gradnja nogometnog igrališta s tribinama. U zoni R2 sportska dvorana sa podzemnom garažom i u zoni R3 dječje igralište.
2. Izmjenom se od zona R1 i R2 planira napraviti jedna zajednička zona R1 u kojoj bi se omogućila fazna izgradnja potrebnih građevina, te bi zona R3 – dječje igralište ostala na istom mjestu te bi se preimenovala u zonu R2. U zoni R1 omogućila bi se izgradnja sportske dvorane sa vanjskom/unutarnjom umjetnom penjačkom stijenom, nogometno igralište, biciklističke staze te otvoreni parking za potrebe sadržaja zone.

**Članak 5.**

**III. OBUHVAT IZRADE PLANA**

Obuhvat Izmjena i dopuna Plana jednak je obuhvatu Urbanističkog plana Zone športsko-rekreacijske namjene „Kruškovac''.

**Članak 6.**

**IV. OCJENA STANJA U OBUHVATU PLANA**

Ocjenjuje se da Urbanističkim planom uređenja „Kruškovac'' nisu zadovoljene sve sadržajne potrebe unutar planiranih rekreacijskih zona pa se ovim izmjenama i dopunama planiraju gore spomenute. Svi izvornim planom planirani urbani elementi (promet, infrastruktura i slično) zadovoljavaju potrebe novoplaniranih sadržaja.

**Članak 7.**

**V. CILJEVI I PROGRAMSKA POLAZIŠTA PLANA**

Cilj Plana je izvedba potrebitijih sadržaja unutar planiranih rekreacijskih zona.

**Članak 8.**

**VI. POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU URBANISTIČKOG PLANA**

Za izradu ovog Plana potrebne su slijedeće podloge:

1. PPUG Općine Starigrad (Službeni glasnik Zadarske Županije 16/06, 14/11, 16/12, 20/16)

2. Urbanistički plan Zone športsko-rekreacijske namjene „Kruškovac'' (Službeni Glasnik Zadarske županije broj 26/10).

3.Katastarsko-geodetski podaci i katastarsko-topografske karte u mj. 1:1000 izrađene za potrebe izrade ove izmjene plana.

**Članak 9.**

**VII. NAČIN PRIBAVLJANJA STRUČNIH RJEŠENJA**

Stručne podloge navedene u prethodnom članku osigurat će Naručitelj.

Stručna rješenja izrađuje stručni izrađivač Plana.

**Članak 10.**

**VIII. POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU URBANISTIČKOG PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI URBANISTIČKOG PLANA**

Utvrđuje se popis tijela i osoba određenih posebnim propisima koji mogu sudjelovati iz područja svog djelokruga rada u izradi ovog Plana prema članku 90 Zakona:

- HEP d.d. Elektra Zadar, Kralja Dmitra Zvonimira 8, 23000 Zadar

- Vodovod d.o.o., Zadar

- Ministarstvo kulture, Uprava za zaštitu kulturne baštine, Konzervatorski odjel u Zadru, Zadar

- Ministarstvo unutarnjih poslova, PU Zadarska, Odjel zaštite od požara i civilne zaštite, Zadar

- Ministarstvo zaštite okoliša i energetike, Zagreb

- Zavod za prostorno uređenje Zadarske županije, Zadar

- HAKOM Zagreb

- Hrvatske ceste d.d., Ispostava Zadar

- Argyruntum d.o.o., Starigrad Paklenica

i druge službe i tijela ako se tijekom izrade Plana ukaže potreba.

**Članak 11.**

**IX. PLANIRANI ROK ZA IZRADU URBANISTIČKOG PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU URBANISTIČKOG PLANA TIJELA I OSOBA ODREĐENIH POSEBNIM PROPISIMA, AKO JE TAJ ROK, OVISNO O SLOŽENOSTI POJEDINOG PODRUČJA, DUŽI OD TRIDESET DANA**

Rok za izradu Plana po fazama:

 (a)    dostava zahtjeva tijelima i osobama za izradu Plana u skladu s člankom 90. Zakona o prostornom uređenju

(b)     osobe i tijela iz članka 10. ove Odluke dužna su dostaviti zahtjeve na Plan u roku od 15 dana od dana dostave zahtjeva iz prethodne alineje

(c)     izrada Prijedloga Plana u roku od 30 dana od isteka roka iz prethodne alineje

(d)     javna rasprava će se objaviti najmanje 8 dana prije početka javne rasprave

(e)     javni uvid - u trajanju najmanje 8 dana u skladu s objavom iz prethodne alineje

(f)      mjesto i vrijeme javnog izlaganja, mjesto i vrijeme uvida u Plan te rok u kojem se nositelju izrade dostavljaju pisana očitovanja, mišljenja, prijedlozi i primjedbe na prijedlog Plana biti će definirani u Objavi javne rasprave

(g)     javnopravno tijelo koje je dalo, odnosno trebalo dati zahtjeve za izradu Plana u javnoj raspravi sudjeluje davanjem mišljenja o prihvaćanju tih zahtjeva, odnosno mišljenja o primjeni posebnog propisa i/ili dokumenta koji je od utjecaja na Plan.

(h)     izrada Izvješća o javnoj raspravi - u roku od 15 dana od proteka roka za davanje pisanih prijedloga i primjedbi na Plan

(i)      izrada nacrta konačnog prijedloga Plana u roku od 15 dana od izrade izvješća o javnoj raspravi

(j)      nositelj izrade dostavlja Ministarstvu zahtjev za suglasnost na plan.

(k)     nositelj izrade Plana dužan je uputiti obavijest sudionicima javne rasprave prije upućivanja konačnog prijedloga Plana predstavničkom tijelu na donošenje

(l)      objava Odluke o donošenju Plana u roku od 15 dana od dana izglasavanja Odluke objavljuje se u »Službenom glasniku Zadarske županije«.

**Članak 12.**

**X. IZVORI FINANCIRANJA IZRADE UPU-A**

Financiranje izrade Plana osigurat će se iz Proračuna Općine Starigrad.

**Članak 13.**

Ova Odluka stupa na snagu osmog dana od objave u "Službenom glasniku Zadarske županije".

 Predsjednik

 Jure Tomić, dipl. oec.